**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού της Αρχής Τηλεπικοινωνιών Κύπρου του 2022 Νόμος του 2021»**

**Παρόντες:**

Χρύσης Παντελίδης, αναπλ. πρόεδρος Χρίστος Χριστοφίδης

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

 Αντρέας Καυκαλιάς Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμούμελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 24 και την 31η Ιανουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ο πρόεδρος του διοικητικού συμβουλίου και ο ανώτατος εκτελεστικός διευθυντής της Αρχής Τηλεπικοινωνιών Κύπρου (ΑΤΗΚ), καθώς και εκπρόσωποι του Υπουργείου Οικονομικών.

 Σημειώνεται ότι κατά τη συζήτηση του νομοσχεδίου παρευρέθηκαν επίσης η πρόεδρος της επιτροπής κ. Χριστιάνα Ερωτοκρίτου και ο βουλευτής κ. Μάριος Μαυρίδης.

 Ο προϋπολογισμός της ΑΤΗΚ για το έτος 2022 προβλέπει συνολικές δαπάνες ύψους €434.248.440 και συνολικά έσοδα ύψους €371.570.000, τα οποία θα προέλθουν κυρίως από την παροχή υπηρεσιών.

 Οι προϋπολογιζόμενες δαπάνες για το έτος 2022 αφορούν κυρίως στα ακόλουθα:

1. Αποδοχές προσωπικού (€125.360.300).
2. Κεφαλαιουχικές δαπάνες (€105.621.200).
3. Δαπάνες χρήσης υποδομής, περιεχομένου, αδειών τρίτων (€85.555.200).
4. Συντηρήσεις, λειτουργία υποδομής (€33.879.400).
5. Υποχρεώσεις προς το Ταμείο Συντάξεως (€23.000.000).
6. Έξοδα λειτουργίας (€16.146.900).
7. Έξοδα πωλήσεων και είσπραξης (€11.581.000).
8. Έργα επί πληρωμή για τρίτους (€10.805.000).
9. Φορολογία (€7.280.000).
10. Απρόβλεπτες δαπάνες (€5.600.000).

 Σύμφωνα με τα στοιχεία που κατατέθηκαν ενώπιον της επιτροπής, σημειώνονται τα ακόλουθα:

1. O προϋπολογισμός της ΑΤΗΚ καταρτίζεται στη βάση των δεδουλευμένων και χρηματοδοτείται από ίδιους πόρους.

2. Με βάση τον λογαριασμό αποτελεσμάτων για το έτος 2022 προβλέπεται πλεόνασμα πριν από τη φορολογία ύψους €46,7 εκατομ. και μετά τη φορολογία ύψους €39,4 εκατομ. σε σχέση με €46,6 εκατομ. και €39,3 εκατομ. για το έτος 2021, αντίστοιχα.

3. Οι προϋπολογιζόμενες δαπάνες για το έτος 2022 παρουσιάζουν αύξηση κατά 2,8% σε σχέση με το έτος 2021, η οποία οφείλεται κυρίως στην παραχώρηση προσαυξήσεων στο προσωπικό, στην αυξημένη πρόνοια για ωρομίσθιο προσωπικό, στις συντηρήσεις και στη λειτουργία υποδομής που σχετίζονται με τις αυξημένες αναπτυξιακές δαπάνες του οργανισμού, στην αυξημένη πρόνοια για εξοπλισμό και υπηρεσίες προς μεταπώληση, καθώς και στην επενδυτική πολιτική του οργανισμού σε υποδομές ανάπτυξης, περιλαμβανομένης της επίσπευσης του ψηφιακού μετασχηματισμού.

4. Οι υποχρεώσεις της ΑΤΗΚ προς το Ταμείο Συντάξεως διατηρούνται στα ίδια επίπεδα με τα προηγούμενα χρόνια, με αναλογιστικό έλλειμμα χρηματοδότησης κατά την 31η Δεκεμβρίου 2020 ύψους €177,2 εκατομ. και περίοδο αποπληρωμής 8,6 χρόνια.

 Στο πλαίσιο της συζήτησης του θέματος, ο πρόεδρος του διοικητικού συμβουλίου της ΑΤΗΚ δήλωσε μεταξύ άλλων τα ακόλουθα:

1. Η κερδοφορία του οργανισμού για το 2020 ήταν αυξημένη κατά 15,9% σε σχέση με το έτος 2019, ενώ για το έτος 2021 προβλέπεται περαιτέρω αύξηση με προκαταρκτική εκτίμηση για κέρδη ύψους €75 εκατομ. περίπου. Η βελτιωμένη κερδοφορία της ΑΤΗΚ οφείλεται στον περιορισμό των δαπανών, στη συγκράτηση της μείωσης του μεριδίου αγοράς στην κινητή τηλεφωνία, καθώς και στην αύξηση του μεριδίου αγοράς στους τομείς των υπηρεσιών ευρυζωνικών συνδέσεων και τηλεόρασης.

2. Οι επενδύσεις του οργανισμού παρουσιάζουν σημαντική αύξηση κατά τα τελευταία έτη. Ειδικότερα, για τα έτη 2020-2021 οι επενδύσεις κυμάνθηκαν στα €100 εκατομ. κατ’ έτος με ισόποση προϋπολογιζόμενη δαπάνη για το έτος 2022. Οι επενδύσεις αφορούν μεταξύ άλλων στη λειτουργία του δικτύου 5G, στην επέκταση των οπτικών ινών, στην αναβάθμιση της διεθνούς συνδεσιμότητας της Κύπρου, στη δημιουργία πράσινου κέντρου δεδομένων, καθώς και στην κυβερνοασφάλεια.

3. Ο οργανισμός καλείται να αντιμετωπίσει νέες προκλήσεις οι οποίες προκύπτουν από την αυξανόμενη αβεβαιότητα που επικρατεί στο επιχειρηματικό περιβάλλον, τη σύγκλιση των τεχνολογιών, την ψηφιακή και πράσινη μετάβαση, καθώς και τον εντεινόμενο διεθνή και τοπικό ανταγωνισμό.

4. Η ΑΤΗΚ μέσω του μεσοπρόθεσμου στρατηγικού σχεδιασμού της, ο οποίος βασίζεται στους πυλώνες του ψηφιακού μετασχηματισμού και της βιώσιμης και πράσινης ανάπτυξης, θα ανταποκριθεί στις νέες προκλήσεις, συμβάλλοντας παράλληλα στην ανάπτυξη της κυπριακής οικονομίας και στη θωράκιση της ανθεκτικότητάς της μακροπρόθεσμα. Με τον τρόπο αυτό ευθυγραμμίζονται οι επιχειρησιακοί άξονες της ΑΤΗΚ με τις προτεραιότητες του κράτους και της Ευρώπης.

5. Κύριος στόχος της ΑΤΗΚ είναι η απόκτηση, σε όλες τις βαθμίδες, χαρακτηριστικών που φέρουν ανταγωνιστικοί οργανισμοί, όπως είναι η ταχύτητα, η οικονομική ευρωστία, η ευελιξία και η καινοτομία. Προκειμένου να διασφαλισθεί η επίτευξη του εν λόγω στόχου, είναι αναγκαίος ο εκσυγχρονισμός του θεσμικού πλαισίου λειτουργίας της ΑΤΗΚ, καθώς και η προώθηση νομοθετικών ρυθμίσεων που να αποσκοπούν μεταξύ άλλων στην καταπολέμηση της πειρατείας ως προς το τηλεοπτικό περιεχόμενο και στην ταχύτερη αδειοδότηση σταθμών κινητής τηλεφωνίας.

 Στο στάδιο της εξέτασης του υπό συζήτηση προϋπολογισμού η επιτροπή ζήτησε περαιτέρω ενημέρωση για επιμέρους ζητήματα, τα οποία αφορούν μεταξύ άλλων στα προβλεπόμενα για το 2022 οικονομικά αποτελέσματα, στις προκλήσεις που καλείται να αντιμετωπίσει ο οργανισμός, στις υποθαλάσσιες υποδομές, στο Ταμείο Συντάξεων, στο περιεχόμενο της υπηρεσίας Cytavision, στον εκσυγχρονισμό του θεσμικού πλαισίου λειτουργίας της ΑΤΗΚ, στη συνεισφορά της ΑΤΗΚ ως προς τον ψηφιακό μετασχηματισμό, στην τιμολογιακή πολιτική του οργανισμού, καθώς και στους περιορισμούς που ο οργανισμός αντιμετωπίζει.

 Συναφώς, ο πρόεδρος του διοικητικού συμβουλίου της ΑΤΗΚ με σχετική επιστολή, ημερομηνίας 28 Ιανουαρίου 2022, κατέθεσε εκτενές υπόμνημα για ενημέρωση της επιτροπής ως προς τα τεθέντα ζητήματα.

 Η Κοινοβουλευτική Επιτροπή Οικονομικών και Προϋπολογισμού, αφού διεξήλθε τις επιμέρους πρόνοιες του νομοσχεδίου, κατά πλειοψηφία των μελών της βουλευτών της κοινοβουλευτικής ομάδας του Δημοκρατικού Συναγερμού, του μέλους της βουλευτή του Κινήματος Σοσιαλδημοκρατών ΕΔΕΚ και του μέλους της βουλευτή της Δημοκρατικής Παράταξης τάσσεται υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού της ΑΤΗΚ για το έτος 2022.

 Ο αναπληρωτής πρόεδρος της επιτροπής βουλευτής της κοινοβουλευτικής ομάδας του Δημοκρατικού Κόμματος και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

1η Φεβρουαρίου 2022

ΣΧΚ/ΠΧ/Γ

(Αρ. Φακ.: 23.01.062.224-2021)